text: Mistede datter til kræft: Det var et granatchok
  21 oktober 2014 kl. 13.51
  Lene Ormstrup Nielsens verden styrtede sammen, da hendes datter fik konstateret kræft og døde. I aften deltager hun i en lysceremoni i Esbjerg, der skal mindes ofrene for kræft.
  For Lene Ormstrup Nielsens datter, Vivi, var alt i skønneste orden i oktober 2008. Hun havde få måneder forinden født en søn. Derfor tog hun en efterårsdag i oktober til den rutinemæssige otteugersundersøgelse.
  Men hos lægen fik hun en nedslående besked: hun havde livmoderhalskræft i et fremskredent stadie.
  For Vivis mor, Lene Ormstrup Nielsen, ramlede verden sammen, da datteren fik konstateret kræft.
  - Det var et granatchok, fortæller Lene Ormstrup Nielsen i dag til TV SYD.
  Kræften kunne ikke helbredes. I oktober 2009, et år efter man havde fundet sygdommen, døde Vivi. Hun blev 29 år gammel.
  - Jeg kunne se verden udenfor, men jeg var ikke en del af den, siger Lene Ormstrup Nielsen om tiden efter hendes datter gik bort.
  Du kan høre hele Vivi og Lene Ormstrup Nielsens historie i TV SYD i aften, hvor vi også sender live fra lysceremonien i Esbjerg. Det er klokken 19.30.
  Læs mere om livmoderhalskræft her
  